《次韵梁尉秦碑》
宋代·莫济

六王失国四海归，秦皇东刻南巡碑。
法因史籀有增减，名与苍颉争飞驰。
自言功德可歌颂，黔首个个愚无知。
海神何故独拒命，风涛塞路蟠蛟螭。
群臣谄佞仙药远，死生治乱分两岐。
山灵不可守碑记，片段应作龟床支。
陵谷虽存世代异，耳目双被诞者欺。
只余纸本落人世，千古遗臭东南崖。
我闻秦望最高峻，城域所见非昔时。
何山距县四十里，符合传记壮且奇。
众峰乃是子孙行，古木几换蛟龙枝。
指东作西未足怪，父老流传从小儿。
政如涂山玉帛会，漫不可考岁久之。
梁君吏隐年甚少，郁郁寸角初解麋。
裹粮挈榼访古迹，气味萧散如分司。
忽闻片石在绝顶，小篆无乃斯翁为。
手披荆棘诃虎兕，拄杖直叩山头皮。
模糊岂复有字画，此物及见秦乱离。
当时威势振天下，不言惨毒民嗟咨。
乘舆所至为刀锯，方岳何暇安礼仪。
关中屡弃百二险，历数浪指亿万期。
君臣乃尔自贤圣，鲠论不复相瑕疵。
陈迹安知百世后，樵夫牧子笑脱颐。
兴亡俄顷三叹息，抚掌重阅太史辞。
假使玉箸余笔画，文过其实世所嗤。
早知金石不可恃，相君应悔燔书诗。

作者简介：湖州归安人，字子齐。莫伯镕子。高宗绍兴十五年进士。为平江府录事参军。二十四年又中博学宏词科。累官给事中。与侍御史李衡、直学士周必大、谏官王希吕，因反对外戚张说以节度使掌兵权事，同时罢职。后仕至司农少卿。